PMIndiaData/PMIndiaSum huggingface dataset:
இரண்டு செயலர் குழுக்கள் பிரதமரை சந்தித்து தங்கள் புதிய யோசனைகளை தெரிவித்தன.

நிர்வாகத்தின் பல்வேறு துறைகள் குறித்து தங்கள் ஆலோசனைகளை தெரிவிக்குமாறு, அரசு செயலாளர்களுக்கு பிரதமர் விடுத்த அழைப்பின்படி, 21 ஜனவரி 2016 அன்று, இரண்டு செயலர் குழுக்கள் (1) அனைவரின் பங்கோடு கூடிய விரைவான வளர்ச்சி மற்றும் (2) வேலை வாய்ப்பைப் பெருக்கும் திட்டங்கள் ஆகியவை குறித்து, பிரதமர் திரு நரேந்திர மோடியிடம் புதிய யோசனைகளை தெரிவித்தன. இறுதியாக பேசிய பிரதமர், யோசனை தெரிவித்த எட்டு செயலாளர் குழுக்களையும் பாராட்டினார். இத்தகைய முயற்சிகள், அனைவரும் குழுவாக செயல்பட்டு, நாட்டின் நலனுக்காக பாடுபடுவதற்காகவே என்றார். இத்தகைய யோசனைகளை தெரிவிப்பதற்காக ஒட்டுமொத்தமாக 10,000 வேலை மணி நேரங்களை செலவழித்த அதிகாரிகளுக்கு பிரதமர் பாராட்டு தெரிவித்தார். மத்திய அமைச்சர்கள் திருமதி.சுஷ்மா ஸ்வராஜ் மற்றும் திரு மனோகர் பாரிக்கர் மற்றும் அனைத்துத் துறை செயலாளர்களும் உடனிருந்தனர். நிகழ்ச்சியின் நடுவே பிரதமர் உள்ளிட்ட பார்வையாளர்கள், இந்த செயல் விளக்கம் குறித்து பல்வேறு கேள்விகளை எழுப்பி, புதிய ஆலோசனைகளை தெரிவித்தனர்.
நாகவுர் சாலை விபத்தில் பாதிக்கப்பட்டவர்களுக்கு கருணைத் தொகை வழங்க பிரதமர் ஒப்புதல்

ராஜஸ்தான் மாநிலம் நாகவுரில் நேரிட்ட சாலை விபத்தில் பாதிக்கப்பட்டவர்களுக்கு நிவாரணத் தொகை வழங்க பிரதமர் திரு நரேந்திர மோடி ஒப்புதல் அளித்துள்ளார். பிரதமர் அலுவலகம் வெளியிட்டுள்ள சுட்டுரைச் செய்தியில், “ராஜஸ்தான் மாநிலம் நாகவுரில் நேரிட்ட சாலை விபத்தில் உயிரிழந்தவர்களின் குடும்பத்தாருக்கு பிரதமரின் தேசிய நிவாரண நிதியிலிருந்து தலா ரூ. 2 லட்சம் நிவாரணம் வழங்க பிரதமர் ஒப்புதல் அளித்துள்ளார். காயமடைந்தவர்களுக்கு ரூ. 50,000 வழங்கப்படும்”, என்று தெரிவிக்கப்பட்டுள்ளது.
பிரதமர் கிசான் திட்டத்தின் கீழ் அடுத்தத் தவணை நிதியை ஆகஸ்ட் 9 அன்று பிரதமர் விடுவிக்கிறார்

பிரதமர் கிசான் திட்டத்தின் கீழ் அடுத்த தவணை நிதியை, பிரதமர் திரு நரேந்திர மோடி ஆகஸ்ட் 9-ஆம் தேதி பிற்பகல் 12:30 மணிக்கு காணொலிக் காட்சி வாயிலாக விடுவிக்கவிருக்கிறார். இதன்படி 9.75 கோடிக்கும் அதிகமான விவசாய குடும்பங்களுக்கு சுமார் ரூ. 19,500 கோடி அவர்களது வங்கிக் கணக்கில் நேரடியாக பரிமாற்றம் செய்யப்படும். இந்த நிகழ்ச்சியின்போது விவசாய பயனாளிகளுடன் பிரதமர் கலந்துரையாடுவதுடன், நாட்டு மக்களிடமும் உரையாற்றுவார். பிரதமர் கிசான் திட்டத்தைப் பற்றி: பிரதமர் கிசான் திட்டத்தின் கீழ் தகுதி வாய்ந்த விவசாயிகளுக்கு 4 மாதங்களுக்கு ஒரு முறை ரூ. 2000 வீதம் மூன்று தவணையாக ஆண்டுக்கு மொத்தம் ரூ. 6000 நிதியுதவி வழங்கப்படும். இந்த நிதி, விவசாயிகளின் வங்கிக் கணக்கில் நேரடியாக பரிமாற்றம் செய்யப்படும். இந்தத் திட்டத்தில் இதுவரை ரூ. 1.38 லட்சம் கோடி நிதி உதவி, விவசாயக் குடும்பங்களின் வங்கிக் கணக்கில் நேரடியாக செலுத்தப்பட்டுள்ளது. மத்திய வேளாண் அமைச்சரும் இந்த விழாவில் கலந்து கொள்வார்.
மகாராஷ்டிரா வேலைவாய்ப்பு மேளாவில் பிரதமர் உரையாற்றினார்

மகாராஷ்டிரா அரசின் வேலைவாய்ப்பு மேளாவில் பிரதமர் திரு நரேந்திர மோடி இன்று காணொலி மூலம் உரையாற்றினார். தந்தேராவையொட்டி மத்திய அரசு மட்டத்தில் 10 லட்சம் வேலைகளை வழங்கும் வகையில் இது தொடங்கப்பட்டுள்ளது. அதிலிருந்து குஜராத் மற்றும் ஜம்முகாஷ்மீர் அரசுகளின் வேலைவாய்ப்பு மேளாவில் பிரதமர் உரையாற்றி வருகிறார். இளைஞர்களுக்கு வேலைவாய்ப்பு வழங்குவதை நோக்கி மகாராஷ்டிரா அரசு குறுகிய காலத்திற்குள் முன்னேறியிருப்பது இதிலிருந்து தெளிவாகிறது. வரும் காலங்களில் வேலைவாய்ப்பு முகாம்கள் மகாராஷ்டிராவில் மேலும் விரிவுபடுத்தப்படும் என்பதை அறிந்து நான் மகிழ்ச்சியடைகிறேன் என்று அவர் கூறினார். மகாராஷ்டிரா அரசின் உள்துறை மற்றும் கிராமப்புற வளர்ச்சி துறையின் சார்பில் ஆயிரக்கணக்கான வேலை வாய்ப்புகள் உள்ளன. நாட்டின் அமிர்தகாலத்தில் இந்தியாவை வளர்ந்த நாடாக உருவாக்குவதில் இந்திய இளைஞர்கள் முக்கிய பங்காற்றுவார்கள் என பிரதமர் கூறியுள்ளார். மாறி வரும் காலத்திற்கேற்ப வேலைகளில் வகையும் வேகமாக மாறி வருகிறது. பல்வேறு விதமான வேலைகளுக்கு அரசு உறுதியான வாய்ப்புகளை உருவாக்கி வருகிறது என்று பிரதமர் தெரிவித்தார். முத்ரா திட்டம் உத்தரவாதம் இல்லாத கடன்களை அளித்து வருகிறது. 20 லட்சம் கோடி மதிப்பிலான கடன்கள் ஏற்கனவே வழங்கப்பட்டுள்ளன. இதே போல ஸ்டார்ட் அப்கள், எம்எஸ்எம்இக்கள் ஆகியவற்றுக்கு பெருமளவு ஆதரவு தெரிவிக்கப்பட்டுள்ளது. மகாராஷ்டிராவில் உள்ள இளைஞர்கள் இதன் மூலம் பயனடைந்து வருகின்றனர். “தலித்-பிற்படுத்தப்பட்டோர், பழங்குடியினர், பொது வகுப்பினர் மற்றும் பெண்கள் அனைவருக்கும் இந்த வேலை வாய்ப்புகள் மற்றும் சுயதொழில் வாய்ப்புகள் சமமாக கிடைப்பதே அரசின் முயற்சிகளில் மிக முக்கியமான விஷயம்" என்று பிரதமர் வலியுறுத்தினார். சுயஉதவி குழுக்களில் இணைந்த 8 கோடி பெண்களுக்கு 5 லட்சம் கோடி ரூபாய் மதிப்பிலான உதவிகள் வழங்கப்பட்டுள்ளதாக பிரதமர் குறிப்பிட்டார். “இன்று, நாடு முழுவதும் உள்கட்டமைப்பு, தகவல் தொழில்நுட்பம் மற்றும் பிற துறைகளில் அரசு செய்து வரும் சாதனை முதலீடுகள் புதிய வேலை வாய்ப்புகளை உருவாக்குகின்றன" என்று பிரதமர் தெரிவித்தார். மகாராஷ்டிராவைப் பற்றிக் குறிப்பிடுகையில், மாநிலத்திற்கு 2 லட்சம் கோடிக்கும் அதிகமான 225 திட்டங்களுக்கு மத்திய அரசு ஒப்புதல் அளித்துள்ளதாக பிரதமர் தெரிவித்தார். ரூ.75 ஆயிரம் கோடி மதிப்பிலான ரயில்வே திட்டங்களுக்கும், ரூ.50 கோடி மதிப்பிலான நவீன சாலைகளுக்கான திட்டங்களுக்கும் ஒப்புதல் அளிக்கப்பட்டுள்ளது. இந்தத் திட்டப் பணிகள் நடைபெற்று வருகின்றன.அல்லது விரைவில் பணிகள் தொடங்கப்படும் நிலையில் உள்ளன என்று அவர் கூறினார். “அரசு உள்கட்டமைப்புக்காக இவ்வளவு பெரிய தொகையைச் செலவிடும் போது, கோடிக்கணக்கான புதிய வேலை வாய்ப்புகள் உருவாக்கப்படுகின்றன என்று பொருளாகும்” எனக் கூறி பிரதமர் உரையை நிறைவு செய்தார்.
சர்தார் சரோவர் அணையில் சக்திவாய்ந்த மின் விளக்குகள்: பிரதமர் தொடங்கி வைத்தார்

சர்தார் சரோவர் அணையில் சக்திவாய்ந்த மின் விளக்குகளை பிரதமர் திரு நரேந்திர மோடி தொடங்கி வைத்தார். ஐ.நா.வின் அனைத்து அங்கீகரிக்கப்பட்ட மொழிகளிலும் உருவாக்கப்பட்ட ஒற்றுமை சிலை இணையதளம், மின் விளக்குகளால் ஜொலிக்கும் ஒற்றுமை தோட்டத்தில், கெவாடியா கைப்பேசி செயலி ஆகியவற்றையும் பிரதமர் தொடங்கி வைத்தார். அழகு கற்றாழை செடிகள் தோட்டத்தையும், பிரதமர் தொடங்கி வைத்து பார்வையிட்டார். மின்விளக்குகளால் ஜொலிக்கும் ஒற்றுமை தோட்டம் இது 3.61 ஏக்கரில் அமைந்திருக்கும் தனிச்சிறப்பான பொழுது போக்கு பூங்கா. இதில் மின் விளக்குகளால் ஒளிரும் கண்ணாடி மாயத் தோற்றங்கள், உருவங்கள் இடம் பெற்றுள்ளன. இந்த இரவு சுற்றுலா அனுபவத்தை ரசிக்க, அனைத்து சுற்றுலா பயணிகளையும் பிரதமர் வரவேற்கவுள்ளார். கற்றாழை தோட்டம் இந்த பிரம்மாண்ட பசுமை தோட்டத்தில், 17 நாடுகளில் இருந்து கொண்டுவரப்பட்ட 450 தேசிய மற்றும் சர்வதேச வகைகள் உள்ளன. 25 ஏக்கர் பரப்பளவில் உள்ள இந்த பூங்காவில், 1.9 லட்சம் கற்றாழை செடிகள் உட்பட 6 லட்சம் தாவரங்கள் உள்ளன. மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும் : https://pib.gov.in/PressReleasePage.aspx?PRID=1668940 —-
தில்லியில் நடைபெற்ற முதலாவது அகில இந்திய மாவட்ட சட்ட சேவைகள் ஆணையங்கள் கூட்டத்தின் தொடக்க அமர்வில் பிரதமரின் உரை

உச்சநீதிமன்ற தலைமை நீதிபதி திரு என்.வி. ரமணா அவர்களே, நீதிபதி திரு யு.யு. லலித் அவர்களே, நீதிபதி திரு டி.ஒய். சந்திரசூட் அவர்களே, சட்ட அமைச்சர் திரு கிரண் அவர்களே, உச்சநீதிமன்ற நீதிபதிகளே, இணையமைச்சர் திரு எஸ்.பி. பாகேல் அவர்களே, உயர்நீதிமன்ற நீதிபதிகளே, மாவட்ட சட்ட சேவைகள் ஆணையங்களின் தலைவர்கள் மற்றும் செயலாளர்களே, தாய்மார்களே, அன்பர்களே! மாவட்ட சட்ட சேவைகள் ஆணையங்களின் தலைவர்கள் மற்றும் செயலாளர்களின் கூட்டம் தேசிய அளவில் நடைபெறுவது இதுதான் முதல் முறை. இதைச் சிறப்பான துவக்கமாக நான் கருதுகிறேன். இன்னும் சில நாட்களில் இந்தியா தனது 75-வது சுதந்திர ஆண்டை நிறைவு செய்யும். அடுத்த 25 ஆண்டுகளில் நாட்டை புதிய உச்சத்திற்கு எடுத்துச் செல்லும் தீர்மானங்களை நிறைவேற்றும் ‘அமிர்த காலம்’, இது. எளிதான வர்த்தகத்தை மேற்கொள்வது, எளிதான வாழ்வு என்ற வகையில் நாட்டின் அமிர்த யாத்திரையில் எளிதான நீதியும் சம அளவு முக்கியத்துவம் பெறுகிறது. தேசிய சட்ட சேவைகள் ஆணையமும் அனைத்து மாவட்ட சட்ட சேவைகள் ஆணையங்களும் இதில் மிகப்பெரிய பங்கு வகிக்கலாம். நண்பர்களே, நீங்கள் அனைவரும் அரசியலமைப்பின் வல்லுநர்கள். அரசியலமைப்பின் 39ஏ பிரிவு சட்ட உதவிக்கு மிகுந்த முன்னுரிமை அளிக்கிறது. நாட்டு மக்களின் நம்பிக்கையிலிருந்து அதன் முக்கியத்துவத்தை நாம் அறியலாம். மிகவும் நலிவடைந்த மக்களும் நீதியின் உரிமையை பெறுவதற்காக தேசிய சட்ட சேவைகள் ஆணையம் தொடங்கப்பட்டது. எந்த சமுதாயத்திற்கும் நீதி அமைப்புமுறையை அணுகுவது மிகவும் முக்கியத்துவம் வாய்ந்தது என்பதை நீங்கள் அறிவீர்கள், எனினும் நீதி, முறையாக வழங்கப்படுவதும் சம அளவு முக்கியம். நீதி உள்கட்டமைப்பும் இதில் முக்கிய பங்கு வகிக்கின்றது. கடந்த எட்டு ஆண்டுகளில் நீதி உள்கட்டமைப்பை மேம்படுத்தும் பணி அதிவிரைவாக மேற்கொள்ளப்பட்டு வருகிறது. ரூ. 9000 கோடி செலவில் உள்கட்டமைப்பு நவீனப்படுத்தப்படுகிறது. இந்த இரண்டு நாள் கருத்து பரிமாற்ற அமர்வு எதிர்பார்ப்புகள் மற்றும் நம்பிக்கைகள் நிறைந்த நிகழ்வு என்பதால் சமமான முக்கிய முடிவுகளைத் தரும் என்று நான் நம்புகிறேன். மிக்க நன்றி! பொறுப்புத்துறப்பு: இது பிரதமர் உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
மெக்காவில் கிரேன் விபத்தில் உயிரிழந்தவர்களுக்கு பிரதமர் திரு. நரேந்திர மோடி இரங்கல்

மெக்காவில் கிரேன் நொறுங்கி விபத்துக்குள்ளானதில் உயிரிழந்தவர்களுக்கு பிரதமர் திரு. நரேந்திர மோடி தனது ஆழ்ந்த இரங்கலைத் தெரிவித்துள்ளார். இது தொடர்பாக பிரதமர் திரு நரேந்திர மோடி விடுத்துள்ள செய்தியில் “மெக்காவில் கிரேன் நொறுங்கி விழுந்து விபத்துக்குள்ளானதில். உயிரழந்தவர்கள் குடும்பத்தினருக்கு என் அனுதாபங்கள். அவர்களுக்கு என் பிரார்த்தனைகள். விபத்தில் காயம் அடைந்தவர்கள் விரைவில் குணமடைய வேண்டுகிறேன்.” என்று குறிப்பிட்டுள்ளார்.
மாநிலங்களவை உறுப்பினர் டாக்டர் மகேந்திர பிரசாதின் மறைவுக்குப் பிரதமர் இரங்கல் தெரி்வித்துள்ளார்

மாநிலங்களவை உறுப்பினர் டாக்டர் மகேந்திர பிரசாதின் மறைவுக்குப் பிரதமர் திரு நரேந்திர மோடி ஆழ்ந்த இரங்கல் தெரி்வித்துள்ளார். டுவிட்டரில் பிரதமர் கூறியிருப்பதாவது; “மாநிலங்களவை உறுப்பினர் டாக்டர் மகேந்திர பிரசாத் அவர்களின் மறைவால் துயரடைந்துள்ளேன். நாடாளுமன்றத்தில் பல ஆண்டுகளாக அவர் பணியாற்றினார், பல்வேறு சமூகசேவை முயற்சிகளில் முன்நின்றார். பீகார் மற்றும் அதன் மக்களின் நல்வாழ்விற்காக எப்போதும் அவர் பேசினார். அவரது குடும்பத்திற்கு இரங்கல்கள். ஒம் சாந்தி”.
எல்லைப் பாதுகாப்புப் படை தினத்தையொட்டி வீரர்களுக்கு பிரதமர் வாழ்த்து

எல்லைப் பாதுகாப்புப் படை தினத்தை முன்னிட்டு அதன் வீரர்கள் மற்றும் அவர்களது குடும்பத்தினருக்கு பிரதமர் திரு நரேந்திர மோடி வாழ்த்து தெரிவித்துள்ளார். இந்தியாவைப் பாதுகாத்து, நமது தேசத்திற்கு மிகுந்த விடாமுயற்சியுடன் சேவை செய்யும் எல்லைப் பாதுகாப்புப் படையினரின் சிறந்த சாதனைகளை பிரதமர் பாராட்டியுள்ளார். பிரதமர் வெளியிட்டுள்ள ட்விட்டர் பதிவில் கூறியிருப்பதாவது; “அனைத்து @BSF_India வீரர்களுக்கும் அவர்களது குடும்பத்தினருக்கும் எல்லைப் பாதுகாப்புப் படை தின வாழ்த்துகள். பிஎஸ்எஃப் இந்தியாவைப் பாதுகாப்பதிலும், நமது தேசத்திற்கு மிகுந்த விடாமுயற்சியுடன் சேவை செய்வதிலும் சிறந்த சாதனைகளைப் படைத்துள்ளது. இயற்கை பேரழிவுகள் போன்ற சவாலான சூழ்நிலைகளின் போது எல்லைப் பாதுகாப்புப் படையினரின் உன்னதப் பணிகளையும் நான் பாராட்டுகிறேன்.”
இந்திய – ஜப்பான் தகவல் அறிக்கைகள்

Top of Form ஆப்பிரிக்கா உள்பட இந்திய – பசிபிக் மண்டலப் பகுதியில் பொருளாதார வளர்ச்சியின் மூலம் அமைதி, நிலைத்தன்மை, வளம் ஆகியவற்றுக்காகவும் நமது கூட்டாளிகளின் திறன் மேம்பாட்டுக்காகவும் இந்தியாவும் ஜப்பானும் இணைந்து செயல்படுவது என்று உறுதி பூண்டுள்ளன. அனைத்து மேம்பாட்டுக்கான ஒத்துழைப்பு நடவடிக்கைகளிலும் வெளிப்படைத் தன்மை, திறந்த மனத்துடன் உள்ளடக்கிய வளர்ச்சிக்கு வழிகோலும் வகையில் இருக்க வேண்டும் என்பதில் இரு நாடுகளும் நம்பிக்கை கொண்டுள்ளன. அந்த ஒத்துழைப்பு சர்வதேச தரத்துடன் நாடுகளின் பரஸ்பர இறையாண்மை, பிராந்திய ஒருமைப்பாடு, பொறுப்புள்ள கடன் நிதி நடைமுறைகள் உள்பட உள்நாட்டுப் பொருளாதார மற்றும் மேம்பாட்டு உத்திகள், முன்னுரிமைகள் ஆகியவற்றை மதிப்பதாக அமைய வேண்டும் என்றும் உறுதிபூண்டன. இந்தியாவின் “கீழை நாடுகளில் செயல்படுவதற்கான கொள்கை” (Act East Policy), ஆப்பிரிக்க நாடுகளுடன் தொடர்பு நீடிப்பதற்கான பிரதமர் மோடியின் 10 அம்ச வழிகாட்டுதல்கள், ஜப்பானின் ‘தரமான கட்டமைப்புக்கான விரிவான கூட்டாண்மை’, ஆப்பிரிக்க மேம்பாட்டுக்கான 6 ஆவது சர்வதேச மாநாட்டின் பிரகடனம் (TICAD VI) ஆகியவற்றை ஒருங்கிணைத்து தொடர்ந்து பேச்சுவார்த்தைகள் மேற்கொள்வதை இரு நாடுகளும் வரவேற்றுள்ளன. ஆசிய பசிபிக் மண்டலத்தில் தகவல் இணைப்பு உள்ளிட்ட கட்டமைப்பு மேம்பாட்டில் கவனம் செலுத்தும் வகையில் பேச்சு வார்த்தைகளைத் தொடர்ந்து நடத்த இரு நாடுகளும் இசைந்துள்ளன. இந்தியாவும் ஜப்பானும் எந்தெந்த அம்சங்களில் ஒத்துழைப்பது எனக் கண்டறிவதில் ஏற்பட்ட முன்னேற்றத்தில் திருப்தி அடைந்துள்ளன. 2.1 திரவ இயற்கை எரிவாயு (LNG) குறித்த கட்டமைப்பு ஆகியவற்றில் இலங்கையுடன் ஒத்துழைப்பு. 2.2 மியான்மரில் ராகின் மாநிலத்தில் வீட்டுவசதி, கல்வி மின்சாரத் திட்டங்களைச் செயல்படுத்துவடன் அந்நாட்டுடன் ஒத்துழைப்பது. 2.3 வங்க தேசத்துடன் நான்குவழிச் சாலைகளை மேம்படுத்தி இணைப்பை வலுப்படுத்துதல், ராம்கர் – பரையாராத் இடையிலான பாலங்களை மறுசீரமைத்தல், யமுனை நதி மீதான பாலத்துக்குத் தேவையான தளவாடங்களை வழங்குதல்.
மகாராஷ்டிரா மற்றும் கர்நாடகாவிற்கு பிப்ரவரி 18, 19 தேதிகளில் பிரதமர் பயணம்

பிப்ரவரி 18, 19 தேதிகளில் பிரதமர் திரு நரேந்திர மோடி மகாராஷ்டிரா மற்றும் கர்நாடகாவிற்குப் பயணம் மேற்கொள்ள உள்ளார். பிப்ரவரி 18, மதியம் மும்பைக்கு வந்தடையும் பிரதமர், நேவி மும்பையின் சர்வதேச விமான நிலையத்திற்கான அடிக்கல் நாட்டுவார். அந்நிகழ்ச்சியின்போது, அவர் ஜெ.என்.பி.டி-யில் உள்ள நான்காவது சரக்குப் பெட்டக முனையத்தை நாட்டிற்கு அர்ப்பணிக்க உள்ளார். உலக முதலீட்டாளர்கள் மாநாடு – “மேக்னடிக் மகாராஷ்டிரா: கன்வர்ஜன்ஸ் 2018” விழாவில் பிரதமர் தொடக்க உரையாற்றுவார். மும்பை பல்கலைக்கழகத்தில் செயற்கை நுண்ணறிவிற்கான வாத்வாணி நிறுவனத்தைத் தொடங்கிவைக்க உள்ளார். பிறகு, பிரதமர் கர்நாடகாவில் உள்ள மைசூருவிற்கு பயணம் மேற்கொள்வார். பிப்ரவரி 19, ஐதராபாத்தில் நடைபெற உள்ள தகவல் தொழில்நுட்பத்திற்கான உலக மாநாட்டில், காணொளி மூலம் உரையாற்றுவார். ஷ்ரவணபெலகோலாவில் நடைபெறவுள்ள பாகுபலி மஹாமஹ்தக் அபிஷேக மகாஉற்சவத்தில் பிரதமர் பங்கேற்க உள்ளார். மைசூரு ரயில் நிலையத்தில் நடைபெறஉள்ள விழாவின்போது, அவர் மின்மயமாக்கப்பட்ட மைசூரு – பெங்களூரு ரயில் பாதையை நாட்டிற்கு அர்ப்பணிப்பார். மைசூரு மற்றும் உதய்பூர் இடையே பேலஸ் குவீன் ஹம்சபார் விரைவு பாதையையும் நாட்டிற்கு அர்ப்பணிப்பார். பின்னர், மைசூருவில் ஏற்பாடு செய்யப்பட்டு உள்ள பொதுக் கூட்டத்தில் உரையாற்றுவார்.
அமெரிக்க அமைச்சர்கள் பிரதமருடன் சந்திப்பு

அமெரிக்க அமைச்சர் திரு. மைக்கேல் பாம்பியோ மற்றும் அமெரிக்க பாதுகாப்புத்துறை அமைச்சர் ஜேம்ஸ் மாட்டிஸ் பிரதமர் திரு. நரேந்திர மோடியை இன்று புதுதில்லியில் சந்தித்து பேசினர். அவர்கள், அதிபர் டிரம்ப்பின் வாழ்த்துகளை பிரதமர் மோடியிடம் பகிர்ந்துக் கொண்டனர். அதிபர் டிரம்ப்புடனான தனது கலந்துரையாடல்களை நினைவுக் கூர்ந்த பிரதமர், அவருடைய வாழ்த்துகளை அதிபரிடம் கூறுமாறு அமைச்சர்களிடம் கேட்டுக் கொண்டார். இன்று சிறப்பாக நடைபெற்ற 2 பிளஸ் 2 பேச்சுவார்த்தை குறித்து பிரதமரிடம் அமெரிக்க அமைச்சர்கள் விவரித்தனர். முதன் முறையாக இரு நாடுகளுக்கு இடையே 2 பிளஸ் 2 பேச்சுவார்த்தையை ஏற்பாடு செய்ததை முன்னிட்டு அமெரிக்க அமைச்சர்களுக்கும். இந்திய வெளியுறவுத்துறை மற்றும் பாதுகாப்புத் துறை அமைச்சருக்கும் பிரதமர் வாழ்த்து தெரிவித்துக் கொண்டார்.
பி.எஸ்.எல்.வி. வெற்றிகரமாக விண்ணில் செலுத்தப்பட்டதற்கு இஸ்ரோவுக்கு பிரதமர் பாராட்டு

பி.எஸ்.எல்.வி. வெற்றிகரமாக விண்ணில் செலுத்தப்பட்டதற்கு இஸ்ரோவுக்கு பிரதமர் திரு. நரேந்திர மோடி பாராட்டுத் தெரிவித்துள்ளார். “பி.எஸ்.எல்.வி.யை மேலும் ஒருமுறை வெற்றிகரமாக விண்ணில் செலுத்திய நமது விண்வெளி விஞ்ஞானிகளுக்கு நெஞ்சார்ந்த பாராட்டுக்கள். இந்த ஏவுவாகனம் இந்தியாவின் திறம் மிக்க மாணவர்கள் தயாரித்துள்ள கலாம்சாட் செயற்கைக்கோளை வெற்றிகரமாக விண்ணில் செலுத்தியுள்ளது. இதனையடுத்து விண்வெளி வாகனத்தின் 4-வது கட்ட ராக்கெட்டை நுண்-புவியீர்ப்பு சோதனைகளுக்கென புவி வட்டப் பாதையில் செல்லும் மேடையாக பயன்படுத்தி இஸ்ரோ சாதனை படைத்துள்ளது” என்று பிரதமர் தமது பாராட்டுச் செய்தியில் குறிப்பிட்டுள்ளார்.
ஆண்கள் ஈட்டி எறிதலில் இறுதி  போட்டியில், இந்திய வீரர் நீரஜ் சோப்ரா தங்கப் பதக்கம் – பிரதமர் வாழ்த்து

இந்தோனேசியா, பலேம்பங் ஜகர்தாவில் நடைபெற்ற 18 வது ஆசிய விளையாட்டு போட்டியில் ஆண்கள் ஈட்டி எறிதலில் இறுதி போட்டியில், இந்திய வீரர் நீரஜ் சோப்ரா தங்கப் பதக்கம் வென்றதை முன்னிட்டு பிரதமர் திரு நரேந்திர மோடி வாழ்த்து தெரிவித்துள்ளார். நீரஜ் சோப்ரா களத்தில் இருக்கும் போது, அவரின் சிறந்த திறனை எதிர்பார்ப்போம். இந்த இளைஞர், ஆண்கள் ஈட்டி எறிதலில் இறுதி போட்டியில் தங்கம் வென்று இந்தியாவிற்கு மகிழ்ச்சி சேர்த்துள்ளார். புதிய தேசிய சாதனை படைத்ததிற்கும் நாங்கள் அவரை வாழ்த்துகிறோம் என்று பிரதமர் தனது வாழ்த்து செய்தியில் தெரிவித்துள்ளார்.
விஜய் திவாஸ்-ஐ முன்னிட்டு, 1971 ஆம் ஆண்டு போரில் துணிச்சலுடன் போரிட்ட வீரர்களை பிரதமர் நினைவுகூர்ந்துள்ளார்.

விஜய் திவாஸ்-ஐ முன்னிட்டு, 1971 ஆம் ஆண்டு போரில் துணிச்சலுடன் போரிட்ட வீரர்களை பிரதமர் திரு நரேந்திர மோடி நினைவுகூர்ந்துள்ளார். “விஜய் திவாஸ் தினமான இன்று, 1971 ஆம் ஆண்டு போரில், யாராலும் வெல்ல முடியாத துணிச்சலுடன் போரிட்ட, இந்திய வீரர்களின் உணர்வை நினைவுகூருவோம். அவர்களின் தன்னிகரற்ற துணிச்சலும், நாட்டுப்பற்றும்தான் நம்நாட்டை காப்பாற்றியது. அவர்களது சேவை, ஒவ்வொரு இந்தியருக்கும் ஊக்கமளிப்பதாக அமையும்” என்று பிரதமர் தெரிவித்துள்ளார்.
தேசிய பசுமை ஹைட்ரஜன் இயக்கத்திற்கு அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் தேசிய பசுமை ஹைட்ரஜன் இயக்கத்தின் கீழ் ஒப்புதல் வழங்கப்பட்டது. இந்த இயக்கத்திற்கான ஆரம்ப ஒதுக்கீடு ரூ.19,744 கோடியாக இருக்கும். இதில் சைட் நிகழ்ச்சிக்கு ரூ.17,490 கோடியும், முன்னோடி திட்டங்களுக்கு ரூ.1,466 கோடியும் ஆராய்ச்சி மற்றும் மேம்பாட்டுக்கு ரூ.400 கோடியும் இதர இயக்க அம்சங்களுக்கு ரூ.388 கோடியும் அடங்கும். மத்திய புதிய மற்றும் புதுப்பிக்கத்தக்க எரிசக்தி அமைச்சகம், இத்திட்டத்திற்கான விதிமுறைகளை வகுப்பதுடன் அவற்றை செயல்படுத்தும். 2030 ஆம் ஆண்டுக்குள் குறைந்தபட்சம் ஆண்டுக்கு 5 மில்லியன் மெட்ரிக் டன் பசுமை ஹைட்ரஜன் உற்பத்தித் திறனை மேம்படுத்தப்படும். மொத்த முதலீடுகள் ரூ.8 லட்சம் கோடிக்கும் அதிகமாகும். 6 லட்சத்திற்கும் அதிகமான வேலைவாய்ப்புகள் உருவாக்கப்படும். ரூ.1 லட்சம் கோடிக்கும் அதிகமாக புதைபடிம எரிபொருள் இறக்குமதி குறையும். ஆண்டுக்கு சுமார் 50 மில்லியன் மெட்ரிக் டன் கிரீன் ஹவுஸ் வாயு உமிழ்வு குறைக்கப்படும். பசுமை ஹைட்ரஜன் ஏற்றுமதி வாய்ப்புகளை உருவாக்குதல், தொழிற்சாலை கார்பன் உமிழ்வை குறைத்தல், புதைபடிம எரிபொருள் இறக்குமதியை சார்ந்திருப்பதை குறைத்தல், வேலைவாய்ப்புகளை உருவாக்குதல், உள்நாட்டு உற்பத்தி மேம்பாட்டு திறன்களை அதிகரித்தல் உட்பட ஏராளமான பயன்கள் இந்த இயக்கத்தின் மூலம் கிடைக்கும் என மதிப்பிடப்பட்டுள்ளது. மேலும் விவரங்களுக்கு இந்த ஆங்கில செய்திக் குறிப்பைக் காணலாம்: https://pib.gov.in/PressReleasePage.aspx?PRID=1888545
பழம்பெரும் கவிஞர் கேதார்நாத் சிங் மரணத்திற்கு பிரதமர் இரங்கல்

பழம்பெரும் இந்திக் கவிஞர் கேதார்நாத் சிங் மரணம் குறித்து பிரதமர் திரு நரேந்திரமோடி இரங்கல் தெரிவித்துள்ளார். தமது இரங்கல் செய்தியில் “மாபெரும் கவிஞர் மற்றும் எழுத்தாளரான கேதார்நாத் சிங்கின் மரணம் ஆழ்ந்த வருத்தத்தை ஏற்படுத்தியது. அவர் பொதுவாழ்க்கையின் உணர்வுகளுக்கு தமது கவிதைகளில் இடமளித்தார். இலக்கிய உலகுக்கும் பொதுமக்களுக்கும் அவர் எப்போதும் உணர்வூக்கம் அளிப்பவராகவே இருப்பார்” என்று பிரதமர் குறிப்பிட்டுள்ளார். கேதார்நாத் சிங்கிற்கு 2013-ஆம் ஆண்டு ஞானபீட விருது வழங்கப்பட்டது. “அபி பில்குல் அபி,“ “ஜமீன் பக் ரஹி ஹை,“ “அக்கால் மே சாரஸ்,“ போன்ற பல இலக்கிய நூல்களைப் படைத்துப் பெருமை பெற்றவர் அவர். ——
மகளிர் தினத்தில் பெண் சக்திக்கு பிரதமர் வந்தனம்

மகளிர் தினத்தையொட்டி பெண்கள் சக்திக்கு பிரதமர் திரு. நரேந்திர மோடி வணக்கம் செலுத்தியுள்ளார். “மகளிர் தினத்தில் பெண்களின் ஆற்றலை வணங்குகிறேன். பெண்களின் சாதனைகளை கண்டு நாம் பெருமிதம் அடைகிறோம். மகளிர் மேம்பாட்டிலிருந்து, மகளிர் தலைமையிலான மேம்பாட்டை நோக்கி இந்தியா நகர்ந்து கொண்டிருக்கிறது” என்று பிரதமர் கூறியுள்ளார்.
பண்டிட் மதன் மோகன் மாளவியாவின் பிறந்தநாளில் பிரதமர் அவருக்குப் புகழாரம் சூட்டியுள்ளார்

பண்டிட் மதன் மோகன் மாளவியாவின் பிறந்தநாளில் பிரதமர் திரு நரேந்திர மோடி அவருக்குப் புகழாரம் சூட்டியுள்ளார். கல்வித்துறையை வளப்படுத்த பண்டிட் மதன் மோகன் மாளவியாவின் மறக்கவொண்ணா பங்களிப்பை திரு மோடி நினைவுகூர்ந்துள்ளார். ட்விட்டர் செய்தியில் பிரதமர் கூறியிருப்பதாவது: "இந்திய அன்னையின் மகத்தான குழந்தையான மகாமன பண்டிட் மதன் மோகன் மாளவியா அவர்களின் பிறந்தநாளில் அவருக்குப் பணிவான அஞ்சலி. நாட்டின் கல்வி உலக செழிப்புக்காகத் தமது வாழ்க்கையை அர்ப்பணித்ததற்காக அவர் எப்போதும் நினைவுகூரப்படுவார்."
ராஷ்ட்ரிய ஸ்வச்சதா கேந்திரா (ஆர் எஸ் கே) தேசிய தூய்மை மையத்தை, பிரதமர் திரு.நரேந்திர மோடி நாளை துவக்கி வைக்கிறார்

தூய்மை இந்தியா இயக்கம் குறித்த அனுபவங்களை அறிந்து கொள்ளும் வகையிலான ராஷ்ட்ரிய ஸ்வச்சதா கேந்திரா (ஆர் எஸ் கே) தேசிய தூய்மை மையத்தை, பிரதமர் திரு நரேந்திர மோடி 8 ஆகஸ்ட் 2020 அன்று துவக்கி வைக்கிறார். மகாத்மா காந்திக்கு அர்ப்பணம் செய்யப்படும் வகையிலான இந்த ஆர் எஸ் கே குறித்து காந்தியடிகளின் சம்பரன் சத்தியாகிரகப் போராட்டத்தின் நூற்றாண்டு விழா கொண்டாட்டங்களின் போது, 10 ஏப்ரல் 2017 அன்று, பிரதமர் முதன்முதலாக அறிவித்திருந்தார். மக்களின் நடவடிக்கைகளில் மாற்றத்தைக் கொண்டுவரும், உலகிலேயே மிகப்பெரிய இயக்கமான தூய்மை இந்தியா இயக்கத்தின் வெற்றிகரமான பயணம் குறித்து இனி வரும் தலைமுறையினருக்கு அறிமுகப்படுத்தும் வகையில் இந்த மையங்கள் செயல்படும். இந்த மையங்களில் தூய்மை பற்றிய தகவல்கள், விழிப்புணர்வு, கல்வி, இதர தொடர்புடைய அம்சங்கள் குறித்து டிஜிட்டல் முறையிலான தகவல்களும், இதர வகையிலான தகவல்களும் இடம் பெறும். கலந்துரையாடும் வகையில், முக்கிய செய்திகளும், வெற்றிக் கட்டுரைகளும், சிறந்த நடைமுறைகளும் உலக அளவிலான தரங்களும் பற்றிய முழுமையான கற்றல் முறை மூலம் பல்வேறு செயல்பாடுகளும், முறைகளும் கொண்ட கல்வி அனுபவமாக இம்மையம் செயல்படும். முதலாவது கூடத்தில் 360 டிகிரி காணொலிக் காட்சி மூலம், உலக வரலாற்றிலேயே மிகப்பெரிய நடவடிக்கை மாற்ற இயக்கமான தூய்மை இந்தியா இயக்கம் குறித்து, அரங்கிற்கு வருபவர்கள் அனுபவித்து உணரலாம். இரண்டாவது கூடத்தில் எல்இடி பேனல்கள், ஹோலோகிராம் பெட்டிகள், விளையாட்டுகள் மூலமாக தூய்மை இந்தியா குறித்து காந்தி கண்ட கனவை அடைவதற்காக மேற்கொள்ளப்பட்ட பணிகள் குறித்து அறிந்து கொள்ளலாம். இந்த மையத்திற்கு அருகே திறந்த வெளி அரங்கில் வைக்கப்பட்டுள்ள காட்சிப் படங்களில் சத்தியாகிரகப் போராட்டம் தொடங்கி தூய்மைக்கான போராட்டம் வரையிலான, இந்தியாவின் பயணத்தில் பல நிகழ்ச்சிகள் குறித்து விளக்கப்பட்டிருக்கும் தூய்மை இந்தியா இயக்கத்தின் வெற்றிக்கான அடிப்படை அம்சங்கள் பற்றி, இந்த மையத்தின் சுவர்களில் சுவர் ஓவியங்களும், கலைச் சிற்பங்களும் அழகுற எடுத்துக் கூறும். இம்மையத்தை சுற்றிப் பார்த்த பிறகு பிரதமர், முப்பத்தாறு மாநிலங்கள்/ யூனியன் பிரதேசங்கள் ஆகியவற்றின் பிரதிநிதிகளாக தில்லியைச் சேர்ந்த 36 பள்ளி மாணவர்களுடன் கலந்துரையாடுவார். திறந்தவெளிக் கலையரங்கில், சமூக விலகியிருத்தல் விதிமுறைகளைப் பின்பற்றி, இந்தக் கலந்துரையாடல் நடைபெறும். இதைத் தொடர்ந்து பிரதமர் நாட்டுக்கு உரையாற்றுவார். இந்தியாவில் கிராமப்புற சுகாதாரத்தில், தூய்மை இந்தியா இயக்கம் பெரும் மாற்றத்தைக் கொண்டு வந்துள்ளது. இந்தியாவில் 55 கோடிக்கும் அதிகமான மக்கள் திறந்த வெளியைக் கழிப்பறையாக உபயோகிக்கும் போக்கை விடுத்து, கழிப்பறைகளைப் பயன்படுத்தும் நிலைக்கு மாறியுள்ளனர். உலகம் முழுவதிலும் இருந்து இதற்காக இந்தியாவுக்கு பாராட்டு தெரிவிக்கப்பட்டுள்ளது உலகின் மற்ற நாடுகள் பின்பற்றும் அளவிற்கு இந்தியா முன்னோடியாக உள்ளது தூய்மை இந்தியா இயக்கம் தற்போது இரண்டாவது கட்டத்தில் உள்ளது. திறந்த வெளியை கழிப்பறையாக உபயோகிக்காத இந்திய கிராமங்கள் (ஓடிஎஃப்) என்ற தற்போதைய நிலையிலிருந்து, திறந்தவெளியை கழிப்பறையாக ஒருபோதும் பயன்படுத்தாத கிராமங்கள் (ஓடிஎஃப் ப்ளஸ்) என்ற நிலைக்கு எடுத்துச்செல்வதும், திடக்கழிவு நீர் கழிவு மேலாண்மையை உறுதி செய்வதும் இதன் நோக்கமாகும்
ஜெர்மனியின் முனிச்சில் இந்திய சமூகத்தினருடன் பிரதமர் கலந்துரையாடல்

ஜெர்மனியின் முனிச்சில் உள்ள ஆடி டோமில் இந்திய சமூகத்தினரிடையே பிரதமர் திரு நரேந்திர மோடி உரையாற்றி, அவர்களுடன் கலந்துரையாடினார். ஜெர்மனியில் வசிக்கும் ஆயிரக்கணக்கான துடிப்புமிக்க இந்திய சமூகத்தைச் சேர்ந்த மக்கள் இந்த நிகழ்ச்சியில் பங்கேற்றனர். இந்தியாவின் வளர்ச்சிப் பயணத்தை எடுத்துரைத்த பிரதமர், நாட்டின் வளர்ச்சித் திட்டத்தை மேலும் மேம்படுத்துவதற்காக அரசு மேற்கொண்டு வரும் பல்வேறு முன்முயற்சிகளையும் குறிப்பிட்டார். இந்தியாவின் வெற்றிப் பயணத்தை உலகிற்கு எடுத்துரைப்பதிலும், இந்த வெற்றியின் தூதர்களாக செயல்படுவதிலும் வெளிநாடுகளில் வசிக்கும் இந்தியர்களின் பங்களிப்பை, பிரதமர் பாராட்டினார்.
பிதார்-காலாபுராகி இடையேயான புதிய ரெயில் நிலையத்தை பிரதமர் நாட்டிற்கு அர்ப்பணித்தார்

பிதார்-காலாபுராகி இடையே புதிய ரெயில் பாதையை பிரதமர் திரு. நரேந்திர மோடி இன்று அர்ப்பணித்தார். இதைக் குறிக்கும் வகையில் பிதார் ரெயில் நிலையத்தில் கல்வெட்டினை அவர் திறந்து வைத்தார். பிதார்-காலாபுராகி இடையே டீசல் என்ஜின் பொருத்தப்பட்ட ரெயில் போக்குவரத்து சேவையை (டெமு) பிரதமர் கொடியசைத்து தொடங்கி வைத்தார்.
பிரான்ஸ் அதிபருடன், பிரதமர் தொலைபேசி வாயிலாகப் பேச்சு

பிரதமர் திரு நரேந்திர மோடி, பிரான்ஸ் குடியரசின் அதிபர் மேதகு திரு இம்மானுவேல் மேக்ரானுடன் இன்று தொலைபேசி வாயிலாக உரையாடினார். ஆப்கானிஸ்தான் நாட்டின் சமீபகால நிலவரங்கள் உள்ளிட்ட பிராந்திய விஷயங்கள் குறித்து இரு தலைவர்களும் ஆலோசித்தார்கள். இதன் காரணமாக தீவிரவாதம், போதைப் பொருள்கள், சட்டவிரோத ஆயுதங்கள், மனிதக் கடத்தல் போன்ற செயல்கள் பரவக்கூடும் என்ற தங்களது கருத்தை வெளிப்படுத்திய அவர்கள், மனித உரிமைகள், பெண்கள் மற்றும் சிறுபான்மையினரின் உரிமைகளை உறுதி செய்வதன் அவசியத்தையும் வலியுறுத்தினார்கள். இந்திய – பசிபிக் பகுதியில் அதிகரித்து வரும் இருதரப்பு நடவடிக்கைகளையும், இந்தப் பகுதியில் நிலைத்தன்மையையும், பாதுகாப்பையும் ஊக்குவிப்பதற்காக இந்திய – பிரான்ஸ் கூட்டணி அளித்துவரும் முக்கியமான பங்களிப்பையும் அவர்கள் ஆய்வு செய்தனர். இரு நாடுகளும் போற்றும் இந்திய– பிரான்ஸ் கேந்திரக் கூட்டணியின் நலனிற்காக இரு நாடுகளும் தொடர்ந்து நெருங்கிய ஆலோசனைகளை மேற்கொள்ள தலைவர்கள் சம்மதம் தெரிவித்தனர். ——
‘இந்தியாவை முன்னேற்றுதல்: மோடி அரசின் 7 ஆண்டுகள்’ என்ற தமது புத்தகத்தை பிரதமரிடம் வழங்கினார் திரு கே ஜே அல்ஃபோன்ஸ்

முன்னாள் மத்திய அமைச்சர் திரு கே ஜே அல்ஃபோன்ஸ், ‘இந்தியாவை முன்னேற்றுதல்: மோடி அரசின் 7 ஆண்டுகள்' என்ற தமது புத்தகத்தை பிரதமர் திரு நரேந்திர மோடியிடம் வழங்கினார். ‘இந்தியாவை முன்னேற்றுதல்’ என்ற அவரது புத்தகத்தில் இந்தியாவின் சீர்திருத்த பயணத்தின் அம்சங்களை எடுத்துரைப்பதற்கு போற்றத்தக்க முயற்சியை அவர் எடுத்திருப்பதாக பிரதமர் தெரிவித்தார். பிரதமர் வெளியிட்டுள்ள சுட்டுரைச் செய்தியில், “ ‘இந்தியாவை முன்னேற்றுதல்’ என்ற தமது புத்தகத்தில் இந்தியாவின் சீர்திருத்த பயணத்தின் அம்சங்களை வெளிப்படுத்துவதற்கு போற்றத்தக்க முயற்சியை எனது மதிப்புமிகு நண்பர் திரு கே ஜே அல்ஃபோன்ஸ் மேற்கொண்டுள்ளார். அவரிடமிருந்து பிரதியைப் பெறுவதில் உவகை அடைகிறேன்”, என்று குறிப்பிட்டுள்ளார். ——